**Aiškinamasis raštas**

### PRIE SAVIVALDYBĖS TARYBOS SPRENDIMO projekto „Dėl KLaipėdos miesto savivaldybės turto investavimo IR AB „KLAIPĖDOS VANDUO“ ĮSTATINIO KAPITALO DIDINIMO

**1. Sprendimo projekto esmė, tikslai ir uždaviniai** – perduoti Savivaldybei nuosavybės teise priklausantį ilgalaikį materialųjį turtą – inžinerinius tinklus (7 861,90 m ilgio), didinant AB „Klaipėdos vanduo“ įstatinį kapitalą 377 725,28 Eur. išleidžiant papildomą 13 043 vienetų paprastųjų 28,96 Eur. nominalios vertės akcijų emisiją, už akcijas apmokant turtu, kurio turto vertintojų nustatyta rinkos verte yra 377 750 Eur., akcijų nominalios vertės perviršis sudaro 24,72 Eur. ir pavesti Savivaldybės administracijos direktoriui AB „Klaipėdos vanduo“ visuotiniame akcininkų susirinkime įgalioti savivaldybės atstovą balsuoti „už“ įstatinio kapitalo didinimą.

**2. Projekto rengimo priežastys ir kuo remiantis parengtas sprendimo projektas.** Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalis numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant bendrovės įstatinį kapitalą, jei savivaldybė yra jų dalyvė. Savivaldybei priklauso 91,37 proc. AB „Klaipėdos vanduo“ akcijų, todėl Savivaldybė gali investuoti turtą, didindama bendrovės įstatinį kapitalą. LR Akcinių bendrovių įstatymas numato, kad bendrovės įstatinis kapitalas papildomais akcininkų įnašais didinamas tik išleidžiant naujas akcijas.

Įgyvendinant Lietuvos Respublikos Vyriausybės 2007 m. birželio 6 d. nutarimu Nr. 567 patvirtintų Savivaldybių turtinių ir neturtinių teisių įgyvendinimo akcinėse bendrovėse ir uždarosiose akcinėse bendrovėse taisyklių 19 punkto 19.1 papunktį, kuris numato, kad tik vadovaudamasis savivaldybės tarybos sprendimaisdėl konkrečios bendrovės savivaldybės administracijos direktorius gali suteikti įgaliojimus balsuoti užbendrovės įstatinio kapitalo didinimąpapildomais įnašais, kai savivaldybei nuosavybės teise priklauso akcijos, suteikiančios daugiau kaip 1/2 visų balsų. Įgyvendinant minėtą nutarimą, savivaldybės administracijos direktoriui pavedama įgalioti savo atstovą AB „Klaipėdos vanduo“ visuotiniame akcininkų susirinkime balsuoti už įstatinio kapitalo padidinimą 377 725,28 Eur papildomais įnašais, išleidžiant 13 043 vnt. paprastų vardinių 28,96 Eur. nominalios vertės akcijų, nustatant, kad akcijų emisijos kaina lygi jų nominaliai vertei.

Vadovaudamasi Lietuvos Respublikos Vyriausybės 2007 m. liepos 4 d. nutarimu Nr. 758 ,,Dėl sprendimo investuoti valstybės ir savivaldybių turtą priėmimo tvarkos aprašo‘‘ 9 punktu siūloma Klaipėdos miesto savivaldybės tarybai priimti sprendimą investuoti Savivaldybei nuosavybės teise priklausantį ilgalaikį materialųjį turtą – inžinerinius tinklus, Klaipėdoje (7 861,90 m ilgio), didinant AB „Klaipėdos vanduo“ įstatinį kapitalą turto vertintojo UAB „Inreal“ 2015 m**.** lapkričio 27 d. nustatyta rinkos verte 377 750 Eur. Klaipėdos miesto savivaldybė įsigis papildomai išleidžiamas 13 043 vnt. paprastųjų vardinių 28,96 Eur. nominalios vertės akcijų, apmokėdama turtiniu įnašu. Skirtumas tarp turto rinkos vertės ir išleidžiamų akcijų nominalios vertės sumos sudaro 24,72 Eur. Šis 24,72 Eur. nominalios vertės perviršis bus pripažintas akcijų priedais. Turtinio įnašo charakteristika pateikta sprendimo projekto priede.

Sprendimas investuoti inžinerinius tinklus tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje nurodytus investavimo kriterijus:

1. investuojama į nacionaliniam saugumui užtikrinti strateginę ir svarbią reikšmę turinčias įmones ir (ar) įrenginius, vadovaujantis Strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatymu ir kitais nacionalinio saugumo tikslus įgyvendinančiais teisės aktais, kuriais *inter alia* užtikrinama reikiama sprendžiamoji valstybės galia. AB „Klaipėdos vanduo“ vadovaujantis Lietuvos Respublikos Vyriausybės 2004 m. birželio 16 d. Nr. 761nutarimu„Dėl nacionaliniam saugumui užtikrinti svarbių vandens tiekimo ir nuotekų tvarkymo paslaugas teikiančių įmonių sąrašo patvirtinimo“ yra nacionaliniam saugumui užtikrinti svarbi vandens tiekimo ir nuotekų tvarkymo paslaugas teikianti įmonė.

2.investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

3.savivaldybės turto investavimu (savivaldybės įnašu) bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas;

4. iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

Viena iš savivaldybės savarankiškųjų funkcijų yra geriamojo vandens tiekimo ir nuotekų tvarkymo organizavimas. Lietuvos Respublikos geriamojo vandens tiekimo ir nuotekų tvarkymo įstatymo 16 straipsnio 4 dalis numato, kad geriamo vandens tiekimo ir nuotekų tvarkymo infrastruktūra, skirta viešajam geriamojo vandens tiekimui ir nuotekų tvarkymui, nuosavybės teise turi priklausyti savivaldybei arba viešajam geriamojo vandens tiekėjui ir nuotekų tvarkytojui. Klaipėdos miesto savivaldybės teritorijoje viešąjį geriamojo vandens tiekimą ir nuotekų tvarkymą vykdo savivaldybės kontroliuojama įmonė AB „Klaipėdos vanduo“ ir jai nuosavybės teise priklauso geriamojo vandens tiekimo ir nuotekų tvarkymo infrastruktūra. Savivaldybės turto investicija leis plėtoti infrastruktūrą, naudingą visuomenei, gerinti kokybę. Taip pat, AB „Klaipėdos vanduo“ nuosavybės teise valdant buitinių nuotekų tinklus, bus užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų savivaldybės funkcijų atlikimas, t. y. šio turto atnaujinimas ir remontas, iš investavimo objekto bus gauta ne tik pajamų, bet ir socialinis rezultatas.

Lietuvos Respublikos valstybės ir savivaldybių turto valdymo, naudojimo ir disponavimo įstatymo 14 str. 1 d. nurodyta, kad kitiems subjektams panaudos pagrindais turtas gali būti perduotas, jei tai numatyta įstatymuose ar tarptautinėse sutartyse. Mums nežinoma įstatymų ar tarptautinių sutarčių, kuriose AB „Klaipėdos vanduo“ būtų suteikta teisė panaudos sutarties pagrindu gauti geriamojo vandens tiekimo infrastruktūrą.

Lietuvos Respublikos valstybės ir savivaldybių turto valdymo, naudojimo ir disponavimo įstatymo 12 str. 3 d. nustatyta, kad kitiems juridiniams asmenims savivaldybės turtas patikėjimo teise gali būti perduotas pagal turto patikėjimo sutartį savivaldybių funkcijoms įgyvendinti ir tik tais atvejais, kai jie pagal įstatymus gali atlikti savivaldybių funkcijas. AB „Klaipėdos vanduo“ vykdo viešąją paslaugą ir yra galimybė bendrovei perduoti inžinerinius tinklus patikėjimo teise, tačiau atkreiptinas dėmesys, kad patikėjimo sutartis būtų sudaryta tik tam tikram laikotarpiui ir šiai sutarčiai pasibaigus vėl reikėtų spręsti šį klausimą. Inžinerinių tinklų, kurie nuosavybės teise priklauso bendrovei, nusidėvėjimo sąnaudos yra įskaičiuotos į kainą ir iš amortizacinių atskaitymų atliekamas tinklų atnaujinimas. Perdavus turtą patikėjimo teise, nusidėvėjimo sąnaudos nebūtų įskaičiuotos į kainą ir reikėtų papildomų lėšų turto atnaujinimui. Atsižvelgiant į tai, racionaliau turtą investuoti, didinant bendrovės įstatinį kapitalą.

Klaipėdos rajono savivaldybės taryba 2016-01-28 priėmė sprendimą Nr. T11-26, 2016-02-18 sprendimą Nr. T11-30 bei informavo AB ,,Klaipėdos vanduo‘‘ apie parengtą savivaldybės tarybos sprendimo projektą, kuriais nusprendė siūlyti AB ,,Klaipėdos vanduo‘‘ akcininkų susirinkimui išleisti akcijų emisiją 2 332 351,52 Eur., kurią įsigytų Klaipėdos rajono savivaldybė ir apmokėtų turtiniu įnašu – nuosavybės teise valdomais vandentiekio ir nuotekų valymo tinklais, kurių VĮ ,,Registrų centras‘‘ Klaipėdos filialo parengtoje Nekilnojamojo turto rinkos vertės nustatymo ataskaitoje nustatyta rinkos vertė 1 332 365,00 Eur. ir piniginiu 999 988,80 Eur. įnašu. Akcijų nominalios vertės perviršis sudaro 2,28 Eur. ir jis bus pripažintas akcijų priedais.

**3. Kokių rezultatų laukiama.** Bus investuotas Savivaldybės turtas – inžineriniai tinklai, savivaldybė papildomai įsigis AB „Klaipėdos vanduo“ akcijų ir naujai išleistas akcijas apmokės jai nuosavybės teise priklausančiu turtu.

**4. Sprendimo projekto rengimo metu gauti specialistų vertinimai.** Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.** Nėra.

AB „Klaipėdos vanduo“ įstatinio kapitalo dydis 56 136 961,76 Eur.**,** bendrovės akcininkai:

|  |  |  |  |  |  |
| --- | --- | --- | --- | --- | --- |
| Eil. Nr. | Akcininkas | Akcijų skaičius vnt. prieš kapitalo padidinimą | Akcijų dalis proc. prieš kapitalo padidinimą | Akcijų skaičius vnt. po kapitalo padidinimo 80173 vnt. akcijų | Akcijų dalis proc. po kapitalo padidinimo |
| 1. | Klaipėdos miesto savivaldybė | 1 771 238 | 91,37 | 1 784 281 | 87,81 |
| 2. | Klaipėdos rajono savivaldybė | 147 513 | 7,61 | 228 050 | 11,22 |
| 3. | Neringos savivaldybė | 19680 | 1,02 | 19 680 | 0,97 |
|  | Iš viso: | 1 938 431 | 100 | 2 032 011 | 100 |

AB ,,Klaipėdos vanduo‘‘ įstatinio kapitalo dydis po padidinimo 58 847 038,56 Eur.

**6. Lėšų poreikis sprendimo įgyvendinimui.** Sprendimo įgyvendinimui Savivaldybės biudžeto lėšos nenumatomos.

**7. Galimos teigiamos ar neigiamos sprendimo priėmimo pasekmės.** Savivaldybė įsigis AB „Klaipėdos vanduo“ akcijų. Investavus turtą bus užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų savivaldybės funkcijų atlikimas, t. y. šio turto atnaujinimas ir remontas, iš investavimo objekto bus gauta ne tik pajamų, bet ir socialinis rezultatas investicija leis plėtoti infrastruktūrą, naudingą visuomenei, gerinti paslaugos kokybę. Neigiamų pasekmių nenumatoma.

PRIDEDAMA:

1. UAB „Inreal“ atlikto turto vertinimo 2015-11-27 ataskaitos Nr. 15/11-466 KL santrauka , 6 lapai;

2. UAB „Inreal“ atlikto turto vertinimo 2015-11-27 ataskaitos Nr. 15/11-466 KL 2016-03-07 vertės patikslinimo pažyma , 6 lapai.

Turto skyriaus vedėjas Edvardas Simokaitis